DA Den Europæiske Unions Tidende CE 84/36

(2004/C 84 E/0040)

SKRIFTLIG FORESPØRGSEL E-2760/03

af Daniel Varela Suanzes-Carpegna (PPE-DE) til Kommissionen

(16. september 2003)

Om: Den beskyttede oprindelsesbetegnelse »Mexillón de Galicia« (Spanien)

En årlig afsætning på 260-300 000 tons blåmuslinger af udsøgt kvalitet, en omsætning på over 400 millioner EUR, 2 400 familier, der er direkte involveret i opdrætvirksomhed, og 13 000 arbejdspladser — heraf omkring 8 500 faste — og 7 000 afledte arbejdspladser har alt sammen gjort det galiciske muslingeopdræt til en vigtig sektor og Galicien til verdens største producent af opdrættede konsummuslinger. Alt dette får endnu større betydning, når det konstateres, at de økonomiske midler, der skabes ved denne produktion, fordeles på et bredt socialt grundlag, og at de takket være de lokale beslutnings-beføjelser reinvesteres i selve området. Det skaber en multiplikatoreffekt på den lokale økonomi og virker samtidig socioøkonomisk stabiliserende. Sektoren tegner sig for omkring 50 % af den samlede blåmuslingeproduktion i EU og afsætter 35 % af sin produktion til ferskvaremarkedet, 41 % til traditionel konservering og 24 % til nye, alternative forarbejdningsmetoder, som er i konstant vækst. Kontrolorganet (Consejo Regulador) for opdræt af »Mexillón de Galicia« har allerede anmodet om beskyttet oprindelsesbetegnelse for dette produkt, hvilket vil skabe international præcedens, da det vil være den første beskyttede oprindelsesbetegnelse for et produkt fra havet. I sit svar af 30.10.2002 på min forespørgsel E-3117/02 (1) oplyste kommissær Fischler, at »behandlingen af ansøgningen om registrering af betegnelsens Mejillones de Galicia< har allerede været genstand for en række arbejdsmøder i den Videnskabelige Komité, der ligeledes har bedt om yderligere oplysninger. (…) Det næste møde vil finde sted i begyndelsen af januar 2003«.

1. Kan Kommissionen oplyse, hvor langt man er fremme i proceduren for godkendelse og registrering af den pågældende beskyttede oprindelsesbetegnelse?

2. Kan Kommissionen oplyse om grundene til forsinkelsen og om, hvilke hindringer der kan foreligge for godkendelsen?

3. Kan Kommissionen oplyse om, hvilke foranstaltninger den har truffet eller påtænker at træffe for at fremskynde godkendelsen af »Mexillón de Galicia« som beskyttet oprindelsesbetegnelse, og hvornår den regner med at godkendelses- og registreringsproceduren er afsluttet?

Svar afgivet på Kommissionens vegne af Franz Fischler

(21. november 2003)

Ansøgningen om registrering af betegnelsen »Mejillón de Galicia« som beskyttet oprindelsesbetegnelse (BOB) blev indgivet den 19. februar 2001. Den henviste til en varespecifikation, der omfattede to præsentationsformer: friske muslinger og forarbejdede muslinger (som er varmebehandlet og derefter frosset eller kølet).

Det modtagne sagsmateriale godtgjorde ikke i tilstrækkelig grad, at registreringsansøgningen opfyldte betingelserne i Rådets forordning (EØF) nr. 2081/92 af 14. juli 1992 om beskyttelse af geografiske betegnelser og oprindelsesbetegnelser for landbrugsprodukter og levnedsmidler (2).

Kommissionen anmodede om supplerende oplysninger for at kunne vurdere ansøgningens berettigelse. Da de modtagne svar ikke løste alle tvivlsspørgsmål vedrørende visse punkter i ansøgningen, blev sagen forelagt Den Videnskabelige Komité for Beskyttede Oprindelsesbetegnelser (BOB), Beskyttede Geografiske Betegnelser (BGB) og Garanti for Traditionel Specialitet (GTS) til udtalelse.

Den Videnskabelige Komité gav i april 2003 udtryk for den opfatttelse, at varmebehandlingen og frysningen ændrer det friske produkts fysiske og organoleptiske egenskaber. Denne ændring ophæver forbindelsen mellem det friske produkts kvalitet og det geografiske produktionsområde. De beskrevne behandlinger synes således ikke at være forenelige med begrebet oprindelsesbetegnelse. Komitéen afgav derfor en negativ udtalelse om registrering af betegnelsen »Mejillón de Galicia« som beskyttet oprindelsesbetegnelse for produktet med en varespecifikation, der også omfatter den forarbejdede (»procesada«) præsentation. På den anden side afgav den positiv udtalelse om registrering af betegnelsen »Mejillón de Galicia« med en varespecifikation, der kun omfatter den friske vare.

I betragtning af udtalelsen fra Den Videnskabelige Komité, en række kvalitetstegn (beskyttede oprindelsesbetegnelser og beskyttede geografiske betegnelser) og de galiciske muslingers ry blev den spanske administration opfordret til sammen med Kommissionens tjenestegrene at overveje, hvad der vil være den bedste løsning med hensyn til den pågældende ansøgning.

(1) EUT C 110 E af 8.5.2003, s. 167.

(2) EFT L 208 af 24.7.1992.